CELEX: 52016PC0644
Language: sl
Date: 2016-10-07
Title: Predlog IZVEDBENI SKLEP SVETA o spremembi Sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 7.10.2016
            COM(2016) 644 final
            2016/0314(NLE)
            Predlog
            IZVEDBENI SKLEP SVETA
            o spremembi Sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Razlogi za predlog in njegovi cilji
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 5. aprila 2016, je Italijanska republika zaprosila za dovoljenje, da bi še naprej oproščala davčne zavezance, katerih letni promet ne presega 65 000 EUR. V skladu s členom 395(2) direktive o DDV je Komisija z dopisom z dne 21. junija 2016 obvestila druge države članice o zahtevi Italijanske republike. Komisija je z dopisom z dne 22. junija 2016 Italijansko republiko obvestila, da ima na voljo vse informacije, potrebne za presojo zahtevka.
            
            
               Skladnost z veljavnimi predpisi s področja zadevne politike
            
            
               V skladu s poglavjem 1 naslova XII direktive o DDV lahko države članice uporabijo posebne sheme za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, posledično pa ne more odbiti vstopnega DDV.
            
            
               Ta ukrep je bil prvič uveden v skladu z določbami člena 14 Direktive Sveta 67/228/EGS
                  2
               . Vendar lahko pozneje tiste države članice, ki niso uporabile možnosti iz te določbe, v skladu s členom 24(2)(b) Direktive 77/388/EGS
                  3
                preoblikujejo prvi odstavek člena 285 direktive o DDV za tiste davčne zavezance, ki so oproščeni plačila DDV in katerih letni promet ne presega 5 000 EUR. Italijanska republika ni uporabila te možnosti iz člena 14 Direktive Sveta 67/228/EGS.
            
            
               Ker ima veliko število davčnih zavezancev zelo nizek letni promet, je Italijanska republika leta 2007 zaprosila za odstopanje, da bi poenostavila obveznosti DDV za mala podjetja in nacionalni davčni upravi olajšala pobiranje davka, tako da bi za davčne zavezance, katerih letni promet znaša največ 30 000 EUR, veljala oprostitev. To odstopanje je bilo odobreno z Odločbo Sveta 2008/737/ES
                  4
                do 31. decembra 2010, naknadno pa je bilo podaljšano s Sklepom Sveta 2010/688/EU
                  5
                do 31. decembra 2013 in nato še do 31. decembra 2016 s Sklepom Sveta 2013/678/EU
                  6
               , ki je poleg tega povečal najvišji dovoljeni prag oprostitve na 65 000 EUR letnega prometa. Italijanska republika je zdaj zaprosila, da se veljavnost ukrepa, ki je za davčne zavezance neobvezen, podaljša do 31. decembra 2019. Italijanska republika je prav tako zaprosila Komisijo, da preuči možnost podaljšanja do 31. decembra 2022. 
            
            
               Na podlagi informacij, ki jih je predložila Italijanska republika, se zdi, da bo učinek ukrepa na davčne prihodke, zbrane na ravni končne potrošnje, zanemarljiv.
            
            
               Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Poleg tega je treba opozoriti, da se določbe členov od 281 do 294 Direktive 2006/112/ES glede posebne ureditve za mala podjetja trenutno pregledujejo. Kot je bilo napovedano v akcijskem načrtu za DDV
                  7
               , bo predlog Komisije v obliki celovitega svežnja poenostavitev predstavljen do konca leta 2017.
            
            
               Zato se predlaga podaljšanje odstopanja za dodatno obdobje do najmanj 31. decembra 2019 ali do začetka veljavnosti direktive o spremembi Direktive 2006/112/ES glede posebne ureditve za mala podjetja. Zaradi tekočega pregleda se podaljšanje odstopanja do 31. decembra 2022 ne bi smelo upoštevati. Davčni zavezanci bi morali imeti še vedno možnost, da izberejo splošno ureditev glede DDV.
            
            
               Skladnost z drugimi politikami Unije
            
            
               Odstopanje je v skladu s cilji sporočila Komisije „Najprej pomisli na male“ – „Akt za mala podjetja“ za Evropo
                  8
               , ki poziva države članice, naj upoštevajo posebne značilnosti MSP pri oblikovanju zakonodaje in posledično poenostavijo obstoječe zakonodajno okolje. Poleg tega ni bilo težav pri uporabi ukrepa ali pri spremljanju tistih podjetij, ki jih ta ukrep zajema.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, se načelo subsidiarnosti ne uporablja.
            
         
         
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega obsega odstopanja je posebni ukrep sorazmeren z želenim ciljem, tj. poenostavitev obveznosti DDV za mala podjetja ter olajšanje pobiranje davka za nacionalno davčno upravo. 
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               Druga sredstva ne bi bila ustrezna iz naslednjega razloga:
            
            
               v skladu s členom 395 Direktive Sveta 2006/112/ES lahko samo Svet na predlog Komisije soglasno dovoli odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ni relevantno.
            
            
               •Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               •Ocena učinka
            
            
               Namen tega sklepa je nadaljevanje uporabe ukrepa za poenostavitev, ki določa oprostitev DDV za podjetja, katerih letni promet ne presega 65 000 EUR. To znatno zmanjšuje upravno obremenitev za MSP in davčne organe. Po drugi strani pa bo plačano manj DDV. Opozoriti je treba tudi, da je poenostavljeni sistem izbiren.
            
            
               Zaradi majhnega obsega odstopanja in časovno omejene uporabe bo učinek v vsakem primeru omejen.  
            
            
               4.PRORAČUNSKE POSLEDICE
            
            
               Predlog ne bo imel učinka na proračun Unije, ker bo Italijanska republika izvedla izračun nadomestila v skladu s členom 6 Uredbe Sveta (EGS, Euratom) št. 1553/89
                  9
               .
            
            
               5.DRUGI ELEMENTI
            
            
               Predlog vsebuje samoderogacijsko klavzulo.
            
         
         
            
               2016/0314 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  10
                in zlasti člena 395 Direktive, 
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z Odločbo Sveta 2008/737/ES
                  11
                je Italijanska republika dobila dovoljenje, da lahko v okviru ukrepa o odstopanju do 31. decembra 2010 davčne zavezance, katerih letni promet znaša največ 30 000 EUR, oprosti plačila DDV. Uporaba tega odstopanja je bila naknadno podaljšana s Sklepom Sveta 2010/688/EU
                  12
                do 31. decembra 2013 in nato še do 31. decembra 2016 s Sklepom Sveta 2013/678/EU
                  13
               , ki je poleg tega povečal najvišji dovoljeni prag oprostitve na 65 000 EUR letnega prometa.
            
            
               (2)V dopisu, ki ga je Komisija evidentirala 5. aprila 2016, je Italija zaprosila za dovoljenje za uporabo ukrepa, ki odstopa od člena 285 Direktive 2006/112/ES, da bi še naprej oproščala določene davčne zavezance, katerih letni promet ne presega 65 000 EUR. Na podlagi tega ukrepa bi bili ti davčni zavezanci oproščeni plačila davka na dodano vrednost (DDV).
            
            
               (3)Komisija je z dopisom z dne 21. junija 2016 obvestila druge države članice o zahtevi Italije. Komisija je z dopisom z dne 22. junija 2016 obvestila Italijo, da ima na voljo vse informacije, potrebne za presojo zahtevka.
            
            
               (4)V skladu z naslovom XII Direktive 2006/112/ES je državam članicam že na voljo posebna ureditev za mala podjetja. Kadar se razširjeni ukrep uporablja za Italijo, odstopa od člena 285 te Direktive samo, če je prag letnega prometa v ureditvi višji od praga 5 000 EUR.
            
            
               (5)Zahtevano odstopanje je v skladu s cilji sporočila Komisije „Najprej pomisli na male“ – „Akt za mala podjetja“ za Evropo z dne 25. junija 2008
                  14
               .
            
            
               (6)Glede na to, da je ukrep o odstopanju privedel do zmanjšanja obveznosti v zvezi z DDV za manjša podjetja, bi bilo treba Italiji dovoliti, da ta ukrep uporablja za nadaljnje omejeno obdobje. Davčni zavezanci bi še vedno morali imeti možnost, da izberejo splošno ureditev glede DDV.
            
            
               (7)Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Poleg tega se določbe členov od 281 do 294 Direktive 2006/112/ES glede posebne ureditve za mala podjetja trenutno pregledujejo. Zahtevano odstopanje bi zato bilo treba časovno omejiti in priložiti samoderogacijsko klavzulo.
            
            
               (8)Na podlagi informacij, ki jih je predložila Italija, bo povečan prag imel zanemarljiv učinek na skupni znesek davčnih prihodkov, zbranih na ravni končne potrošnje.
            
            
               (9)Odstopanje ne vpliva na lastna sredstva Unije, pridobljena od davka na dodano vrednost –
            
            
               SPREJEL NASLEDNJI SKLEP: 
            
            
               Člen 1
            
         
         
            
               V Sklepu 2013/678/EU se člen 2 nadomesti z naslednjim: 
            
            
               „Člen 2
            
            
               Ta sklep začne učinkovati z dnem uradne obvestitve.
            
            
               Ta sklep se uporablja od 1. januarja 2017 do začetka veljavnosti direktive o spremembi določb členov od 281 do 294 Direktive 2006/112/ES glede posebne ureditve za mala podjetja ali do 31. decembra 2019, pri čemer se upošteva zgodnejši datum.“
            
            
               Člen 2
            
            
               Ta sklep je naslovljen na Italijansko republiko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  Druga direktiva Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost (UL 71, 14.4.1967, str. 1303).
               
               
                  
                     (3)
                  Šesta direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977, str. 1).
               
               
                  
                     (4)
                  Odločba Sveta 2008/737/ES z dne 15. septembra 2008 o dovoljenju Italijanski republiki, da uporabi ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 249, 18.9.2008, str. 13).
               
               
                  
                     (5)
                  Izvedbeni sklep Sveta 2010/688/EU z dne 15. oktobra 2010 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 294, 12.11.2010, str. 12). 
               
               
                  
                     (6)
                  
                  
                     Izvedbeni sklep Sveta 2013/678/EU z dne 15. novembra 2013 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost 
                  
                  (UL L 316, 27.11.2013, str. 35).
               
               
                  
                     (7)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev, COM(2016) 148 final, Bruselj, 7.4.2016.
               
               
                  
                     (8)
                  COM(2008) 394 z dne 25. junija 2008.
               
               
                  
                     (9)
                  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).
               
               
                  
                     (10)
                  UL L 347, 11.12.2006, str. 1.
               
               
                  
                     (11)
                  Odločba Sveta 2008/737/ES z dne 15. septembra 2008 o dovoljenju Italijanski republiki, da uporabi ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 249, 18.9.2008, str. 13). 
               
               
                  
                     (12)
                  Izvedbeni sklep Sveta 2010/688/EU z dne 15. oktobra 2010 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 294, 12.11.2010, str. 12). 
               
               
                  
                     (13)
                  
                  
                     Izvedbeni sklep Sveta 2013/678/EU z dne 15. novembra 2013 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost 
                  
                  (UL L 316, 27.11.2013, str. 35).
               
               
                  
                     (14)
                  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Najprej pomisli na male“ – „Akt za mala podjetja“ za Evropo, COM(2008) 394 final, Bruselj, 25.6.2008.